google/wiki40b huggingface dataset:
Jingjiubanen

Jingjiubanen (engelsk: Jingjiu Railway, også kjent som Beijing-Jiujiang-Kowloon Railway, Beijing-Jiujiang-Kowloon Line; 京九铁路 eller 京九线 / 京九鐵路 / 京九線; pinyin: Jīngjiŭ tiĕlù eller Jīngjiŭ Xiàn) er en jernbanelinje i Folkerepublikken Kina som løper fra Beijing til Kowloon i Hongkong. Den krysser den interne grensen mellom Fastlands-Kina og Hongkong rett ved Shenzhen.
Jernbanelinjen har dobbelspor. Byggingen begynte i februar 1993, og linjen ble åpnet for trafikk i 1996. Linjen har stoppesteder i provinsene Tianjin, Hebei, Shandong, Henan, Anhui, Hubei, Jiangxi ogd Guangdong, og er på 2397 kilometer. Den har 790 broer og 160 tunneler. Broen over Yangzifloden ved Jiujiang (Yangtzebroen i Jiujiang) er med sine 7679 meter den lengste broen (pr 2009) over denne elven.
Banen løper mellom Jinghubanen (Beijing-Shanghai) og Jingguangbanen (Beijing-Guangzhou), og ble konstruert for å avlaste den overbelastede Jingguangbanen og fremme den økonomiske utvikling østenfor denne jernbanelinjen.
Enkelte deler av linjen ble bygget før konstruksjonen av hele linjen offisielt ble startet; det gjelder blant annet Yangtzebroen i Jiujiang. Noen andre av strekningene ekstisterte fra før og trengte stort sett bare å bli oppgradert; det gjelder blant annet strekningene mellom Jiujiang og Nanchang, og mellom Fouyang og Shangqiu.
Banen deler trasé med Guangmeishanbanen (Guangzhou-Meizhou-Shantou) mellom Longchuan og Dongguan. Den løper sammen med Guangshenbanen (Guangzhou-Shenzhen, før kjent som det kinesiske avsnitt av Kowloon-Canton-banen) i Dongguan, og følger samme rute sørover. Innen Hongkong deler den trasé som East Rail Line (tidligere det britiske avsnitt av Kowloon-Canton-banen).
Man kan reise non stop mellom Beijing og Hongkong, men de togene følger ikke Jingjiubanen, men kobles over til Jingguangbanen og Guangshenbanen.
TROS (kringkaster)

Bakgrunn

Selskapet har sine røtter fra en pirat-tv-kanal som nederlandske gründere etablerte på nordsjøplattformen REM Island. Fra plattformen fikk de satt opp en sender og startet å sende amerikanske tv-show for nederlandske seere 1. september 1964. Kanalen ble raskt populær, men ble stengt av myndighetene få uker senere. Stengningen skapte imidlertid sinne blant seerne og politisk uro, og kanalens grunnleggere foreslo å drive videre gjennom et lovlig selskap som skulle få tildelt sendetid på Nederlands riksdekkende tv- og radiokanaler. Politikerne godtok forslaget, og 4. november 1964 ble TROS etablert.
Den nye kringkasteren oppsto helt utenfor det særegne nederlandske pillariseringssamfunnet, uten noen form for religiøs eller politisk agenda. I stedet konsentrerte TROS seg om seernes ønsker, og resultatet ble en rekke «lettere» programmer, underholdningsprogrammer og amerikanske tv-serier. Tankegangen var ny i den nederlandske kringkastingssektoren, og flere andre kringkastere fulgte etter. Denne prosessen ble på folkemunne til verbet «å TROS-e». 
Blant annet promoterte selskapet seg med slagordet «De Grootste Familie van Nederland» (Nederlands største familie). 
Som et ledd i å redusere antallet kringkastingsselskap i Nederland, førte politiske insentiver til at TROS fusjonerte med AVRO 1. januar 2014. TROS avsluttet sin selvstendige drift med et storslått avslutningsshow fra Koninklijk Theater Carré i Amsterdam 2. september 2014 – nærmest på dagen 50 år etter sin første sending fra piratkanalen i Nordsjøen.
Luxi (Xiangxi)

Luxi (kinesisk: 泸溪县 Lúxī Xiàn) er et fylke nordvest i provinsen Hunan i Folkerepublikken Kina. Det tilhører det autonome prefektur Xiangxi. I 1999 hadde det 274.026 innbyggere.

Kommunikasjoner

Kinas riksvei 319 fører gjennom fylket. Riksveien begynner i Xiamen i Fujian, løper nordvestover gjennom provinsene Jiangxi, Hunan og Chongqing, til den ender opp i Chengdu, hovedstaden i provinsen Sichuan.
Huojia

Huojia (kinesisk: 获嘉县; pinyin: Huòjiā Xiàn) er et fylke i provinsen Henan i Folkerepublikken Kina. Det ligger under byprefekturet Xinxiang.
Fylket hadde 383 688 innbyggere i 1999.
Spanische Hofreitschule

Spanische Hofreitschule («den spanske hoffrideskolen», på norsk gjerne kalt Den spanske rideskolen) er en rideskole i Wien. Den ble etablert i 1572 og hadde ansvar for rideopplæringen ved hoffet. Etter at Østerrike ble republikk i 1918 ble skolen åpnet for andre.
Den spanske rideskolen bruker lipizzaner-hester, og har fått sitt navn etter de spanske hestene. Hestene trenes etter prinsippene i klassisk ridekunst. Skolen er en av de viktigste og mest prestisjefulle institusjoner innen klassisk ridekunst.
Boban Babunski

Landslaget

Boban Babunski spilte 25 landskamper for Jugoslavias herrelandslag og Makedonias herrelandslag.
Grunnkretser i Balsfjord kommune

Grunnkretser i Balsfjord kommune er delområder og grunnkretser som seksjonerer Balsfjord kommune, Troms, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Micademningen

Micademningen er en demning som danner en kunstig innsjø i elven Columbia River i Britisk Columbia, Canada. Demningen er 243 meter høy og 792 meter lang. 
Innsjøen som demmes opp er Kinbasket Lake (tidligere McNaughton Lake) på 430 km², og installert kapasitet i vannkraftproduksjonen er 1,805 MW. Anlegget var ferdig i 1973.
Denizli

Etymologi

Byen var tidligere kjent under navnet Denizli Ladik som betyr «Laodicaea ved (inn)sjøen», selv om byen ikke ligger ved kysten. Navnet har hatt flere ulike skrivemåter, og kan ha vist til alle de naturlige kildene eller byens beliggenhet på veien til innsjøregionen i vest-Tyrkia.
Kvipt

Kvipt er en fjellgård i Birtedalen i Fyresdal i Telemark, nær Setesdal, på om lag 600 meters høyde over havet. De eldste bygningene stammer trolig fra begynnelsen av 1600-tallet, men bosettinga går enda lengre tilbake i tid. Gården har status som freda kulturminne.
Gården er gjort om til Kvipt Gjestegard, som tilbyr overnatting, festlokale, keramikkverksted med rosemaling, gårdsmuseum og servering av tradisjonell mat. Gården er tildelt Olavsrosa for opplevelsestilbud av høy standard.
NRK ved Oddgeir Bruaset har laget programserien «Der ingen skulle tru at nokon kunne bu». 7. desember 2003 viste NRK et program fra Kvipt. Dette er stadig tilgjengelig på NRKs multimediasider.
På gårdens grunn finnes en gravhaug og en kullgrop fra jernalderen. Disse er automatisk fredet som arkeologiske kulturminner.
Pike med hvit ball

Handling

Den tolv år gamle jenta Vibeke treffer sin yngre venninne Kari i parken. Kari overrekker henne en lapp fra Vibekes hemmelige kjæreste, Gustav. Vibeke får låne venninnens hvite ball for 10 øre. Hun leker med den en stund til den havner under benken til et kjærestepar. Kari overhører samtalen mellom de to og senere en rekke samtaler mellom andre par i den store parken.
En gammel musikant dukker opp med sin fiolinkasse og hund, både i parken og på andre steder senere. I en bakgård lytter Vibeke til en eldre dame som forsøker å spille orgel. Vibeke drømmer seg vekk foran et lite speil i et parfymeri. Ved teatret Poppen opplever hun popbandet The Cool Cats og tenåringsidolet Frank Citter.
Southern League Division One East

Southern League Division One East var inntil 2006 en divisjon i engelsk fotball, nå erstattet av Southern League. Southern League Division One East var etablert i 1999 med en sammenslåing av klubber fra tidligere Midland divisions og Southern divisions.
Arme riddere (mat)

Arme riddere er en tradisjonell dessert bestående av loffskiver dyppet i en blanding av egg, melk, sukker og kanel. Loffskivene stekes gyllenbrune i panne og serveres med syltetøy. Retten er en norsk variant av den franske pain perdu, tyske Arme Ritter, svenske fattiga riddare og engelske French toast.
Den Norske Sotozen Buddhistorden

Den Norske Sotozen Buddhistorden er et Zen-buddhistisk trossamfunn og en underorganisasjon av Sotozen i Japan. Sotozenordenen ble opprettet i 2001 og registrert som trossamfunn i 2002.
Institutt for Norsk Okkupasjonshistorie

Institutt for Norsk Okkupasjonshistorie, forkortet INO, var en norsk organisasjon for tidligere medlemmer av Nasjonal Samling (NS) og andre med spesiell interesse for okkupasjonshistorien. INO ble dannet i 1975 etter at Forbundet for Sosial Oppreisning (tidligere Sambandet for Social Oppreisning) ble oppløst. I starten var bonden Knut Baardseth fra Stange formann. 
INO ble nedlagt i 2003, og alt arkivmateriale, som omfattet mange tusen dokumenter, gikk til Riksarkivet og boksamlingen ble overført til Nasjonalbiblioteket. På denne måten ble materialet gjort tilgjengelig for historikere og forskere på okkupasjonshistorien. INOs økonomiske midler ble overført til Stiftelsen norsk okkupasjonshistorie (SNO) og skal gjennom denne stiftelsen brukes på uavhengig forskning på forhold rundt okkupasjonen av Norge 1940-45.
INO har utgitt bøker om norsk okkupasjonshistorie og bladet Folk og Land. Bladet gikk inn i 2003 etter at skribentene, som i stor grad var tidligere NS-folk, ble for gamle.
Cho Heeseong

Karriere

Heeseong deltok ved VM i boccia 2006 i Rio de Janeiro i Brasil. I den individuelle konkurransen spilte han seg fram til bronsefinalen, der han slo canadiske Hanif Mawji 6-3, og vant med det bronse. I lagkonkurransen gikk Sør-Korea ikke videre fra gruppespillet, og endte på 13.-plass.
Võrtsjärv

Võrtsjärv er Estlands nest største innsjø, etter Peipus. Võrtsjärv har et areal på 269,3 km² og ligger 33,7 moh. Elva Emajõgi forbinder Võrtsjärv og Peipsi. Võrtsjärv er en grunn innsjø, med største dybde 6 meter og gjennomsnittsdybde 2,8 meter.
Historisk lå sognene Tarvastu og Rannu hnhv vest og øst for innsjøen. I dag er den tilsvarende delt mellom Viljandi fylke med kommunen Tarvastu på vestbredden, og Tartu fylke med kommunen Rannu på østbredden.
Hallo! Amerika!

Hallo! Amerika! er en norsk film fra 1926.
Filmen, fotografert av Gustav Lund, skildrer en reise gjennom USA fra San Francisco ved Stillehavet gjennom midtvesten til New York ved Atlanterhavet.
Filmen varer i 108 minutter.
Søren Bruun Bugge

Liv

Søren Bruun Bugge var sønnesønn av presten Søren Bugge, sønn av biskop Peter Olivarius Bugge og bror til pedagogen Frederik Moltke Bugge. Som Norges eneste filologiske kandidat ble han i 1820 utnevnt til lektor i latin ved universitetet i Christiania, hvor han alt tidligere hadde holdt forelesninger. Fra 1825 til 1833 var han professor, og fra 1833 til 1847 rektor ved Christiania katedralskole. I 1847 tok han teologisk embetseksamen og ble samme år utnevnt til sogneprest. Fra 1851 til 1878 var han prost i Hadeland og Land.
Bugge behersket latin til fullkommenhet og skrev en rekke latinske universitetsprogrammer og avhandlinger, samt lærebøker på dette språket.
Volxemia

Utseende

Middelsstore, lange og tynne, mer eller mindre rødbrune trebukker, dekkvingenes spiss mørkere, pronotum kan også være mørkt. Antennene er tynne og lengre enn kroppen. Pronotum er tønneformet, noe lengre enn bredt. Dekkvingene er jevnbrede. Beina er lange og tynne.

Levevis

Larvene lever i død ved, mest av løvtrær.

Utbredelse

Slekten er utbredt i det østlige og sørøstlige Brasil.
Imerslund & Co

Imerslund & Co, eller Imerslund Musikk ble etablert i 1914 av Thorleif Imerslund, faren til Per Imerslund og er i dag en stor musikkforretning i Oslo. Opprinnelig var butikken et magasin som solgte både instrumenter, plater og fotoutstyr og holdt til i Torggata, rett ved der hvor firmaet fortsatt har en butikk.
Etter hvert ble virksomheten mer rettet inn mot musikk, med et stort utvalg av både instrumenter og plater. I 1935 flyttet butikken inn i større lokaler i Dronningens gate og i 1951 ble butikken kjøpt av Henschien Trekkspillfabrikk i Hønefoss, for så selge den videre til Erling Tronerud i 1965.
I 1970 flyttet forretningen til nye lokaler i «Strøget» – Oslos første gågate. Da en høy husleie tvang butikken ut, havnet de i Skippergata 28.
I 1992 ble det etablert en ny musikkbutikk på St. Olavs Plass med navnet St. Olav Musikksenter. Butikken var en all round butikk, med et ekstra fokus på trommer.
I 1997 kjøpte St. Olav Musikksenter seg inn i eiersiden av Imerslund Musikk og i 1998 flyttet St. Olav Musikksenter fra sine lokaler på St. Olavs Plass til større lokaler i gamle Torggata Bad, i Torggata 16. 
I 2002 dannet Imerslund og St. Olav Musikk forhandlerkjeden Kick Music med de største musikkhandlerne i landet. Kick ble drevet av Imerslund frem til Kick Music fikk eget kontor i 2004. I 2006 solgte Imerslund Musikk seg ut av Kick Music.
I løpet av de neste årene kjøpte St. Olav Musikksenter opp en større andel av aksjene i Imerslund Musikk, og ble etterhvert største eier og i 2005 fusjonerte selskapene til ett firma. Det nye navnet ble Imerslund Musikk AS, med bakgrunn i den lange og tradisjonsrike historien dette navnet bærer.
I 2006 åpnet Imerslund Musikk Norges største musikkbutikk i Oslo på Schous bryggeri.
Camille Saint-Saëns

Liv

Saint-Saëns ble født i Paris. Han var et vidunderbarn, da han var to år, ble det slått fast at han hadde absolutt gehør, og han kunne lese og skrive fra han var tre år gammel. På denne tiden begynte han også å ta pianotimer og komponere. Fem år gammel gjorde han sin første konsertopptreden, og hans første komposisjon er et lite pianostykke datert 22. mars 1839 (da han var fire år) og dette befinner seg i Bibliothèque nationale de France. I en alder av 10 spilte han verker av Bach, Beethoven og Mozart i offentlige opptredener. Da han var 16, skrev han sin første symfoni. Han kunne latin i en alder av syv.
Han fikk utdannelse i komposisjon ved musikkonservatoriet i Paris, og hadde som levebrød å være organist, først i ulike kirker i Paris-området, men fra 1857 var han fast organist i Madeleine-kirken.
Saint-Saëns giftet seg med Marie Truffot i 1875, og ble far til to barn som døde med seks ukers mellomrom i 1881. Han forlot sin kone samme år. De to ble aldri skilt, men levde resten av sitt liv atskilt. Det er blitt antydet at Saint-Saëns skal ha hatt homoseksuelle forhold, men dette har aldri vært påvist.
Saint-Saëns skrev om musikkteoretiske, vitenskapelige og historiske emner, og reiste ofte rundt i Europa, Sør-Afrika og ellers i Afrika før han tilbrakte sine siste år i Alger i Algerie. Han ble blant annet tildelt den franske Æreslegionen og den sivile utgaven av den tyske Pour le Mérite for sitt musikalske virke.
Camille Saint-Saëns døde i Alger, og fikk statsbegravelse i Paris, hvor han ble gravlagt på den berømte gravplassen Cimetière du Montparnasse.

Musikalsk virke

I 1871 var han med på å stifte Société Nationale de Musique, en forening for å fremme en fransk nasjonal musikkstil, som besto av tidens ledende franske komponister. Samtidig skrev han dramatiske verker, blant annet fire symfoniske dikt og 13 operaer, hvor Samson et Dalila og tonediktet Danse Macabre er blant hans mest berømte. Totalt komponerte han over 300 verker, og han var den første store komponisten som skrev musikk spesielt for kino.
I 1886 skrev han sin tredje symfoni, «avec orgue», dvs. «med orgel», antakelig hans mest berømte verk. Med monumentale symfoniske orgler bygget i Frankrike av Aristide Cavaillé-Coll, den tids største orgelbygger, passer symfonien perfekt inn i det 19. århundres «gigantisme», og står fint ved Eiffeltårnet, verdensutstillingen i Paris i 1889 og begynnelsen på «La Belle Époque». Maestoso-delen i andre sats er et tydelig uttrykk for europeerens tro på seg selv, sin teknologi og sin vitenskap. Saint-Saëns ble ofte kalt «den tyskeste av alle franske komponister», kanskje grunnet sine fantastiske evner til å konstruere melodiske passasjer.
Samme år fullførte han «Dyrenes karneval»  som fikk sin uroppføring 9. mars 1886. Dette verket er svært populært i dag, men Saint-Saëns forbød fulle framføringer av det like etter premieren, og tillot kun én av satsene, Svanen, et stykke for cello og piano, å bli utgitt i hans levetid. Han skrev også seks preludier og fuger for orgel, tre i op. 99 og tre i op. 109, hvor det mest framførte er preludium og fuge i Ess-dur, op. 99, nr. 3.
Aleiantus

Utbredelse

Gruppen er utbredt på Madagaskar.
Terrorangrepet i Karbala 14. april 2007

Bakgrunn

Karbala er det viktigste valfartsstedet for de sjiittiske muslimene. Gravstedet til Iman Hussein ligger her. Karbala er regnet for å være blant Iraks rikeste byer, pga. turisme fra de mange pilegrimene. Iranere har i den senere tiden også kommet til byen.

Angrepet

Angrepet skjedde da en parkert bil lastet med eksplosiver ble sprengt ved en travel buss-stasjon tidlig på morgenen i sentrum av Karbala, Irak. Buss-stasjonen er like ved et av de helligste stedene for sjiittiske muslimer, gravstedet til Iman Hussein, der barnebarnet til Profeten Muhammed ligger begravet.

Skader

Minst 42 mennesker ble drept og mere enn 160 ble såret. Minst 16 barn var blant de drept, ifølge en talsmann fra den irakiske innenriksdepartementet, Abdul-Karim Khalaf. Iranske og Pakistanske pilegrimer var blant de skadde og drepte, ifølge sykehus-kilder.
Oleria

Utseende

Små, spinkle sommerfuglen med runde, glassklare vinger som er kantet med svart og rødbrunt. Spissen av forvingen er ofte rødbrun eller oransje.

Levevis

De grønne larvene lever på giftige planter i søtvierfamilien (Solanaceae). De bruker giftstoffenre fra plantene til å beskytte seg mot fiender, også de voksne sommerfuglene er giftige. Fargemønstrene signaliserer denne giftigheten. Dette er årsaken til at så mange av disse artene er temmelig like hverandre (og nokså like på noen ubeslektede sommerfugler) – de giftige artene sender et felles, tydelig signal til fugler og andre rovdyr som kunne tenkes å spise dem.
Heimdal urnelund

Heimdal urnelund er en gravlund for Heimdal menighet ved Heimdal ti kilometer sør for sentrum av Trondheim. Urnelunden ble anlagt i 1945, femten år før byggingen av Heimdal kirke, som i sin tur ble innviet i 1960. Heimdal urnelund har et areal på 7,5 daa, noe som gjør kirkegården til en av byens minste. Det er kun satt ned urner fra kremasjon i syv opparbeidede urnefelt, og per 2007 var det registrert 595 gravsteder, hvorav de fleste er lagt ned etter 1970-årene.
Cineretis

Utseende

Middelsstore, matte gullbasser. De kan være ensfarget grå, eller mønstret i brungult og svart.

Utbredelse

Slekten er utbredt fra Brasil i sør til det sørligste USA (Arizona) i nord, men mangler i de tropiske regnskogsområdene i det nordlige Sør-Amerika og Mellom-Amerika.
Hakkespettboka

Opprinnelse

Hakkespettbokas opprinnelse blir fortalt i historien Visdommens voktere av Don Rosa. Her blir det fortalt at boka sies å opprinnelig stamme fra biblioteket i Alexandria. Da biblioteket  brant ned, trodde mange at all kunnskapen som ble oppbevart der hadde gått tapt for alltid. Imidlertid klarte en hemmelig orden som hadde som oppgave å beskytte kunnskapen i biblioteket, å berge mange av rullene til et hemmelig sted. Da boktrykkerkunsten så ble videreutviklet av Johann Gutenberg på 1400-tallet, ble rullene kopiert over til bøker. Disse bøkene hadde Francis Drake med seg da han gikk i land på Amerikas vestkyst i 1579 og grunnla Drakestaden i Calisota. Ols Ødekvakk (en av Drakes menn) gjemte denne skatten i en hemmelig tunnel under fortet Drakestaden, hvor Ødekvakk hadde jobben med å samle all den viktigste kunnskapen fra disse bøkene i én bok.
Kornelius Kvakk fant tunnelen under Drakestaden ved en tilfeldighet da han i 1821 holdt på å grave en tunnel for fri passasje inn og ut av fortet i tilfelle en beleiring. Kornelius overlot boka som nå inneholdt den tapte kunnskapen fra biblioteket i Alexandria til sin sønn, Clinton, grunnleggeren av Hakkespettene. Hakkespettboka var på den tiden en kjempestor bok som måtte bæres av en eller flere hakkespetter, men dagens utgave er komprimert til lommeformat.
Norsk Luftambulanse (selskap)

Bakgrunn

Selskapet ble etablert i 1977 og har hovedkontor i Oslo. Det opererer alle de 12 luftambulansebasene i Norge (Trondheim, Førde, Bergen, Stavanger, Ål, Dombås, Lørenskog, Arendal, Evenes, Brønnøysund, Tromsø og Ålesund) på kontrakt fra den statlige Luftambulansetjenesten HF.
Norsk Luftambulanse leverer også den medisinske tjenesten til redningstjenestens base på Ørland, tidligere ble dette gjort også på Dombås. Norsk Luftambulanse er landets største operatør innen ambulanseflyging med helikopter. Tjenesten er fullfinansiert av staten. Selskapet har egen teknisk base på Gardermoen.
Selskapet opererer helikoptertypene Airbus H135 T3H, Airbus H145 T2 og AW139 fra Leonardo. Beredskapsbesetningen består av en flyger, en redningsmann og en anestesilege i hvert helikopter. Helikopterlegene er ansatt av helseforetakene og tilhører sykehusene på stedet hvor det er etablert helikopterbase. Av selskapets ansatte (2012) var en tredjedel flyvere, en tredjedel redningsmenn, og en tredjedel fordelt på medisinsk, administrativt og flyteknisk personell. 
Selskapet har tatt i bruk moderne utstyr for å forbedre sikkerheten i operasjoner under krevende forhold. Dette gjelder blant annet bruk av utstyr for lysforsterkning under nattforhold (NVIS-utstyr, NVG), GPS drevne kart (moving map) og GPS-basert instrumentinnflyginger til landingsplasser på sykehus.
Lars Egil Kobberstad er styreleder i Norsk Luftambulanse AS. Han overtok vervet etter Steinar Sørlie som var styreleder fra oktober 2002 og dessuten også administrerende direktør i selskapet fra 2004. Syver Leivestad har vært administrerende direktør siden september 2010. Selskapet hadde i 2012 totalt 118 ansatte, og en omsetning på 262 millioner kroner. Selskapet er (2014) heleid av NLA Holding AS, som igjen er heleid av Stiftelsen Norsk Luftambulanse.
VM i vektløfting 2007

VM i vektløfting 2007 ble arrangert i Chiang Mai, Thailand. Konkurransen ble avholdt i perioden fra 17. september til 26. september
May Hill (Ohio)

Historie

May Hill startet med at en landhandel åpnet på stedet. Et postkontor kalt May Hill ble etablert i 1856 og var i drift til 1905.
Beleiringen av Akko

Beleiringen av Akko (også kalt Akkos fall) fant sted i 1291 og resulterte i tapet korsfarerstaten Akko til muslimene. Det militære slag anses som et av de viktigste slag under korstogene. 
Tapet av Akko markerer avslutningen av korstogene i Levanten som hadde pågått siden 1095. Ved tapet av Akko mistet korsfarerne det siste viktige brohodet i forsvaret av Kongeriket Jerusalem.